Source: https://www.uradni-list.si/novice/pogled/kaj-prinasajo-zadnje-spremembe-in-dopolnitve-zakona-o-izvrsbi-in-zavarovanju
Timestamp: 2019-02-21 14:42:59+00:00
Document Index: 3525477

Matched Legal Cases: ['sodišče ', 'sodišče ', 'sodišče ', 'sodišče ', 'Sodišče ', 'sodišče ']

Četudi za novelo ZIZ-L lahko rečemo, da spada med obsežnejše novele,4 pa ne prinaša alarmantnih ali bistvenih sprememb izvršbe oziroma izvršilnega postopka. Še največ sprememb in dopolnitev se nanaša na ureditev glede priznanja in izvršitve tuje sodne odločbe, tuje poravnave oziroma javne listine, kadar je treba pred dovolitvijo in opravo izvršbe na podlagi tuje odločbe, tuje poravnave oziroma tuje javne listine izvesti postopek priznanja in izvršitve (tj. eksekvaturo). Sprememba je predvidena tudi pri popravi in razveljavitvi potrdil o evropskem izvršilnem naslovu, ki ga je izdal notar, saj je za popravo in razveljavitev potrdila pristojno okrajno sodišče in ne notar.
Dopolnjen je tudi postopek izvršbe na nematerializirane vrednostne papirje, in sicer sodišče določi pooblaščenega udeleženca trga vrednostnih papirjev že v sklepu o izvršbi.
Novela predvideva še uvedbo spletnih dražb premičnin in nepremičnin ter spletni iskalnik javnih dražb in drugih prodaj v izvršilnem postopku, s katerim lahko zainteresirani kupci iščejo stvari, ki so predmet prodaje v izvršilnem postopku. Seveda bo za podrobnejša pravila v zvezi s spletno javno dražbo treba počakati na podzakonski predpis, ki ga bo minister, pristojen za pravosodje, izdal v šestih mesecih od uveljavitve novele.
Kar nekaj sprememb in dopolnitev je namenjenih varstvu dolžnika pri izvršbi na premičnine in nepremičnine. V luči odločitve Evropskega sodišča za človekove pravice v zadevi Vaskrsić proti Republiki Sloveniji lahko po novem sodišče samo po uradni dolžnosti določi drugo, bolj sorazmerno sredstvo ali predmet izvršbe, kot pa je dolžnikova nepremičnina. Poleg tega je predvideno, da izvršilno sodišče o začetku izvršbe na dolžnikovo stanovanje ali stanovanjsko hišo obvesti center za socialno delo, ki po prejetem obvestilu začne izvajati naloge. Sodišče sme odložiti izvršbo na nepremičnino na predlog dolžnika ali po uradni dolžnosti, če dolžnik predloži ali je sodišču poslano obrazloženo mnenje centra za socialno delo, iz katerega izhaja, da bi takojšnja izvršba ogrozila eksistenco dolžnika ali njegovih družinskih članov.
Zaradi izboljšanja instituta seznama dolžnikovega premoženja, ki se je v praksi pogosto izkazal za neučinkovitega, je dodana možnost t. i. informativnega seznama premoženja. Upnik lahko med postopkom zahteva, da mu sodišče posreduje informativni seznam, ki vsebuje podatke o dolžnikovem premoženju iz sodišču elektronsko dosegljivih evidenc.
S spremembami nekaterih določb zakona so določene zakonske podlage za prenovo registra neposestnih zastavnih pravic in zarubljenih premičnin, na podlagi katerih se bodo vpisi v register lahko opravljali hitreje in učinkoviteje, obenem pa se bo lahko z vzpostavitvijo novega sistema upravičencem zagotovila prijaznejša aplikacija za izvajanje vpisov, javnosti pa boljši vpogled v podatke registra.
Poleg navedenih sprememb novela ZIZ-L vsebuje še nekatere druge spremembe. Natančnejšo razlago vseh sprememb in dopolnitev zakona z zadnjo novelo ZIZ-L, pa najdete v knjižni izdaji Zakona o izvršbi in zavarovanju z uvodnimi pojasnili, ki izide konec marca 2018.
1 Uradni list RS, št 51/98, z dne 17. 7. 1998.
2 Uradni list RS, št. 11/18, z dne 23. 2. 2018.
3 Objava predloga zakona na spletni strani Državnega zbora.
4 S svojimi 77. členi jo lahko uvrščamo ob bok obsežnejšim novelam ZIZ: ZIZ-A, ZIZ-C, ZIZ-E in ZIZ-J.
Vir: Dida Volk, univ. dipl. pravnica, sodnica na gospodarskem oddelku Okrožnega sodišča v Ljubljani.